उसी समय कैदी फाटक की ओर लपके, अल्फ्रेड आ रहा था. अल्फ्रेड बीस साल की कैद काट रहा एक कैदी था. कुछ दिन पहले उसने तेल में अफ़ीम मिला कर पी लिया. इलाज के लिए उसे इर्विन अस्पताल ले जाया गया और वहाँ से वह मौका देख कर भाग निकला. तीसरे दिन वह अपनी पत्नी से मिलने की चेष्टा करते हुआ पकड़ा गया. इस बार उसे भारी बेड़ी लगा कर लाल कपड़े पहना दिये गये. सारे कैदी उसे देखने को बाहर टूटे. भीड़ छंटी तो हम भी बाहर आहाते में आये. उसी समय श्री गुलियानी नज़र आ गये. जब मधु गिरफ्तार हुए थे तो वे हिसार जेल में थे इस कारण रामसहाय उन्हें पहचानते थे. राम सहाय ने उनंहें जा कर बताया कि हम लोग पार्टी की सिविल नाफरमानी में आये हैं और हमें अलग रखा जाय. अगर श्री गुलियानी न मिलते तो रात शायद वहीं काटनी पड़ती. हमने नम्बरदार को कह दिया था कि अगर हमें अलग नहीं रखा गया तो हम खाना नहीं खायेंगे. लेकिन खाना तो यूँ भी मिलना ही नहीं था. थाने से जो सिपाही हमें ले कर आये थे उन्होंने जेल पहुँचने पर एक कागज़ में लिपटी हुई कुछ रोटियाँ हमें पकड़ा दीं थीं लेकिन उन्हें कौन खाता. सूखी हुई रोटियाँ, साथ खाने को भी कुछ नहीं. हमने साथ के कैदियों को दे दीं. दिन में भी मैंने थाने में केवल एक रोटी खायी थी. लेकिन नौकरशाही की चक्की में इन्सानियत पिस जाती है. ऐसी बातें कौन सोचता है, कौन पूछता है ?